Siden 2007 har flere tusinde danskere årligt grillet løs på Webers populære grillskole, Grilleriet i Nørresundby. Nu slår grillproducenten dørene op til et spritnyt Grilleriet midt i hovedstaden.

Idéen til Grilleriet blev grundlagt i 2007, hvor firmaet i første omgang byggede en grillskole i forbindelse med hovedkvarteret i Nørresundby. Siden har godt 4.000 grillentusiaster årligt besøgt Grilleriet. En succes, der altså nu skal føres videre i hovedstaden. - Tanken med Grilleriet er at give gæsterne noget, de ikke kan opleve andre steder. Her i Nørresundby er det gået over al forventning, så vi er så stolte af, at vi nu kan åbne i København også, fastslår Michael Jensen, COO hos Webers nordiske datterselskab, Weber-Stephen Nordic.